Kampung Keriam

Kampung Keriam ialah sebuah kampung di Daerah Tutong, Brunei. Ia merupakan salah sebuah kampung di bawah Mukim Keriam. Kampung ini mempunyai penduduk seramai 2,195 orang pada tahun 2016. Ketua kampung semasa ialah Morshidi bin Mahadi.

 Etimologi 
Kampung Keriam pada asalnya dikenali sebagai Kampung Si Rium, sempena nama seorang ahli etnik Dusun yang bernama Si Rium. Beliau berasal dari Kampung Sungai Bera di Daerah Belait, dan kemudiannya berpindah ke Kampung Penampang di Daerah Tutong bersama isterinya, Jinah, kerana kesukaran mencari rezeki di kampung halaman mereka. Kehidupan mereka bertambah baik selepas berpindah, terutamanya selepas mereka dikurniakan anak pertama. Meskipun begitu, mereka akhirnya terpaksa meninggalkan Kampung Penampang selepas ahli nujum memberi amaran mengenai anak mereka bakal menghadapi bahaya daripada buaya. Bimbang akan keselamatan anaknya, Si Rium mencari tempat tinggal yang lebih selamat.

Si Rium akhirnya menemui sebuah bukit berhampiran sungai, yang dikenali sebagai Sungai Keriam, yang difikirkannya olehnya sesuai untuk diduduki, dan melakukan aktiviti pertanian seperti menanam padi. Selepas membersihkan tanah dan membina rumah, keluarganya berpindah ke sana. Si Rium meneruskan rutinnya memancing di laut, dan setiap hari, dia akan membawa balik bakul yang berisi pasir untuk menaikkan dan mengukuhkan kawasan sekitar rumahnya. Lama kelamaan, rumahnya menjadi tinggi dan dikelilingi oleh pasir.

Pada suatu hari, ketika isterinya sedang memapah anaknya, berlaku satu kejadian yang mengubah takdir kehidupan mereka. Sebuah "dumbak" (bekas kulit buaya) yang disimpan berhampiran tempat tidur telah terjatuh dari balang air dan secara tidak sengaja telah menimpa anak mereka. Ia menyebabkan kanak-kanak itu menghidap penyakit misteri. Beberapa pengamal perubatan tradisional cuba mengubati kanak-kanak itu, tetapi semua usaha gagal, dan kanak-kanak itu akhirnya meninggal dunia. Kampung itu dahulunya dikenali dengan nama Kampong Karium atau Si Rium; ia akhirnya 'dipiawaikan' dalam bahasa Melayu kepada ejaan sekarang iaitu "Keriam".

 Geografi 
Antara petempatan yang terletak serantau Kampung Keriam termasuklah Kampung Bukit Panggal pada bahagian timur laut, Kampung Luagan Dudok pada bahagian timur, Kampung Panchor Papan di bahagian tenggara, Kampung Tanah Buruk dan Kampung Penanjong di bahagian barat laut.

Bukit Dedap terletak pada bahagian timur Kampung Keriam.

 Infrastruktur 
Kampung Keriam telah mengalami pembangunan pesat dengan penubuhan kedai runcit dan bangunan kerajaan seperti sekolah dan masjid. Pada tahun 1938, sekolah pertama di kampung itu telah dibina oleh penduduk kampung di tapak sekolah semasa.

Balai raya pula telah dibina pada tahun 1954. Dewan itu berfungsi sebagai tempat musyawarah penduduk kampung dan aktiviti berkaitan keagamaan dan kebajikan. Aktiviti yang dijalankan oleh penduduk kampung termasuklah pengajian al-Quran, tilawah dikir, dan kelas pendidikan untuk golongan dewasa.

Pada tahun 1957, sebuah masjid telah dibina di kampung itu. Tambahan pula, penduduk Kampung Keriam menerima ekalan elektrik yang dibekalkan oleh kerajaan pada tahun 1979.

 Lihat juga 
 Senarai kampung di Brunei

 Rujukan 




Keriam